Jonas Bortkevičius

Jonas Bortkevičius (1871 m. kovo 13 d. Viešose, Ukmergės apskritis – 1909 m. sausio 6 d. Sankt Peterburge) – inžinierius, draudžiamosios lietuviškos spaudos platintojas.

Biografija 
Baigė Vilniaus realinę mokyklą ir Peterburgo technologijos institutą.

Vedęs Feliciją Povickaitę ir pramokęs lietuvių kalbos, apsigyveno Vilniuje. Įsitraukė į draugijos Dvylika Vilniaus apaštalų veiklą. Rūpinosi lietuviškos spaudos gabenimu į Vilnių bei jos platinimu. Gautą spaudą slėpdavo ir savo namuose. Padėjo lietuviams atgauti Vilniaus Šv. Mikalojaus bažnyčią, kurioje taip pat buvo slepiama lietuviška spauda. Tarnavo intendantūroje, buvo laikomas didesniu valdininku, todėl kilo mažiau pavojaus sulaukti kratų. Panaikinus spaudos draudimą prisidėjo steigiant „Šviesos“ bendrovę knygoms leisti, taip pat prie lietuviškų laikraščių leidimo Vilniuje.

Lietuvos inžinieriai
Knygnešiai